b'\n_START_ARTICLE_\nHaugalandet\n_START_PARAGRAPH_\nHaugalandet er en halv\xc3\xb8y mellom B\xc3\xb8mlafjorden i Hordaland og Boknafjorden i Rogaland, avgrenset i \xc3\xb8st av det 9 km lange eidet mellom \xc3\x98lensfjorden og Sandeidfjorden. Den nordlige delen (Sveio) ligger i Sunnhordland._NEWLINE_Resten av halv\xc3\xb8ya og \xc3\xb8yene s\xc3\xb8r og vest for denne utgj\xc3\xb8r distriktet Haugaland i Rogaland fylke, med til sammen 100 317 innbyggere og et areal p\xc3\xa5 1 402 km\xc2\xb2 fordelt p\xc3\xa5 de seks kommunene Bokn, Haugesund, Karm\xc3\xb8y, Tysv\xc3\xa6r, Utsira og Vindafjord. Vindafjord omfatter fra 2006 ogs\xc3\xa5 \xc3\x98len, som til 2002 var en kommune tilh\xc3\xb8rende Sunnhordland._NEWLINE_Regionsenteret p\xc3\xa5 Haugalandet er byen Haugesund. P\xc3\xa5 indre Haugalandet er det et mindre regionsenter i \xc3\x98len, med de fleste sentrumsfunksjonene. De andre byene i omr\xc3\xa5det er Kopervik, \xc3\x85krehamn og Skudeneshavn som alle ligger p\xc3\xa5 Karm\xc3\xb8y.\n_START_SECTION_\nKommunehistorikk\n_START_PARAGRAPH_\nI 1838 ble omr\xc3\xa5det inndelt i kommunene Skjold, Nedstrand, Avaldsnes, Torvastad, Skudenes og Vikedal. Fra Skjold ble Tysv\xc3\xa6r utskilt i 1849, og Vats i 1891. Fra Nedstrand ble Sjernar\xc3\xb8y utskilt i 1868. Fra Torvastad ble Haugesund utskilt i 1854, Sk\xc3\xa5re i 1881 og Utsira i 1924. Fra Skudenes ble Bokn utskilt i 1849, Skudeneshavn i 1857 og \xc3\x85kra i 1892. Fra Avaldsnes ble Kopervik utskilt i 1866 og Stangaland i 1908. Fra Vikedal ble Imsland og Sandeid utskilt i 1922. I 1958 ble Sk\xc3\xa5re innlemmet i Haugesund. (Kilde: Br\xc3\xb8gger, Waldemar: Norge. Geografisk leksikon. Cappelen, 1963)._NEWLINE_I 1965 ble Avaldsnes, Kopervik, Skudenes, Skudeneshavn, Stangaland, Torvastad og \xc3\x85kra sl\xc3\xa5tt sammen til Karm\xc3\xb8y kommune. Deler av Avaldsnes ble innlemmet i Tysv\xc3\xa6r kommune, sammen med deler av Skjold og hele Nedstrand. Resten av Skjold ble sl\xc3\xa5tt sammen med Imsland, Sandeid, Vats og Vikedal til Vindafjord kommune. I 2002 ble \xc3\x98len kommune (se Sunnhordland) overf\xc3\xb8rt fra Hordaland til Rogaland, og i 2006 ble \xc3\x98len innlemmet i Vindafjord. Sjernar\xc3\xb8y ble innlemmet i Finn\xc3\xb8y kommune (se Ryfylke) i 1965.\n_START_SECTION_\nByer\n_START_PARAGRAPH_\nHaugesund fikk bystatus f\xc3\xb8rst som ladested i 1854 og ble oppgradert til kj\xc3\xb8pstad i 1866. Skudeneshavn ble ladested i 1857 og Kopervik i 1866, men begge mistet bystatusen i 1965 og fikk bystatus p\xc3\xa5 nytt av kommunen i 1996. \xc3\x85krehamn fikk bystatus av kommunen i 1996.'